送何君庸上贛石
作者：黄庭堅
朝代：宋

paragraphs: 臘梅開盡欲凋年，痛飲千江壁底眠。
江寒山瘦思親友，歸守平生二頃田。
西昌萬戶深篁竹，楚國無人知白玉。
欲附絃歌慰寂寥，絃斷枯桐誰識曲。
樽前顧曲客姓周，學問東山繼先流。
梅花惱人已落盡，真成何遜醉揚州。
我今頷底髭半白，背世□□學春秋。
此書百年鎖蛛網，亦謂歲晚逢何休。
荀侯畫謀取垂棘，之奇貪賢無處適。
大庾嶺頭煙雨中，萬峰插天如劍直。
苦懷行李冰繞須，野店酒旗可試沽。
只今人才不易得，儻逢滌器試相如。